b'\n_START_ARTICLE_\nCarl Frederik August Lunn\n_START_PARAGRAPH_\nCarl Frederik August Lunn (12. september 1808 p\xc3\xa5 Dortheaslyst \xe2\x80\x93 9. juni 1886 p\xc3\xa5 Knabstrup) var en dansk godsejer, bror til Christian og Peter Lunn og far til Villars Lunn._NEWLINE_Han var en s\xc3\xb8n af major, ejer af Knabstrup og Dorthealyst Willars Knudsen Lunn og Henriette Caroline Eleonore f\xc3\xb8dt Hersleb. Lunn l\xc3\xa6rte landv\xc3\xa6sen p\xc3\xa5 Frydendal til 1826, blev 1827 exam.jur., var 1828-32 forvalter p\xc3\xa5 Knabstrup, 1832 volont\xc3\xb8r i Generalstabens bureau, fik 1835 afsked og blev udn\xc3\xa6vnt til virkelig krigsassessor, blev forpagter af Dorthealyst, 1846 af Knabstrup og blev 1865 ejer af samme. Han blev 1876 etatsr\xc3\xa5d. Lunn var lokal- og personalhistorisk forfatter. Han udgav 1884 Efterretninger om min Farfader Christian Ditlev Lunn: Uddragne og samlede deels af hans egne Optegnelser deels af Meddelelser fra forskiellige Kilder og er skildret i Meddelelser om Etatsraad Frederik Carl August Lunn (1888)._NEWLINE_Han blev gift 30. oktober 1837 i Trinitatis Kirke med Gedske Cathrine "Catinca" Resch (31. oktober 1813 i K\xc3\xb8benhavn - 3. november 1901 p\xc3\xa5 Knabstrup), datter af k\xc3\xb8bmand i K\xc3\xb8benhavn, senere ejer af Kongsdal Jacob Bentzen Resch og Anna Laurentze Neergaard.'